ไทยติดอันดับเสี่ยงน้ำท่วมมาก
‘สวิสรี’ศึกษาผลเสียหายทั่วโลก ใช้เป็นเกณฑ์คิดเบี้ยประกันต่อ
22 ส.ค. 2555

‘สวิสรี’ศึกษาผลเสียหายทั่วโลก ใช้เป็นเกณฑ์คิดเบี้ยประกันต่อ
สวิส รี ประกันรายใหญ่ของโลก ยึดไทยเป็นโมเดลศึกษาวิกฤตน้ำท่วมใหญ่ พบสร้างความเสียหายอันดับ 7 
นายอานนท์ โอภาสพิมลธรรม รองกรรมการผู้จัดการ บริษัท วิริยะประกันภัย เปิดเผยว่า บริษัท สวิส รี ซึ่งเป็นบริษัทประกันภัยรายใหญ่ของโลก ได้จัดทำแผนศึกษาเกี่ยวกับความเสียหายที่เกิดขึ้นจากเหตุการณ์น้ำท่วมใหญ่ทั่วโลก และพบว่าไทยอยู่อันดับที่ 7 คาดว่าจะสร้างความเสียหายเป็นมูลค่าสูงถึง 1.2 หมื่นล้านเหรียญสหรัฐ หรือประมาณ 3.6 แสนล้านบาท ขณะที่รัฐบาลคาดว่าจะเสียหายประมาณ 4.8 แสนล้านบาท โดยจีนเป็นประเทศที่จะเสียหายมากที่สุดหากเกิดเหตุน้ำท่วมใหญ่ ขณะที่ประเทศเพื่อนบ้านอย่างเวียดนามจัดอยู่ที่อันดับ 10
นายอานนท์ กล่าวว่า ที่ผ่านมาบริษัทประกันภัยต่อ หรือรีอินชัวเรอส์ จะกลัวและให้ความสำคัญเกี่ยวกับภัยจากพายุเป็นหลัก แต่เหตุการณ์น้ำท่วมใหญ่ในไทยเป็นตัวกระตุ้นให้ สวิส รี ต้องทำการศึกษาเรื่องผลกระทบจากน้ำท่วมขึ้นมาโดยเฉพาะ ส่งผลให้รีอินชัวเรอส์ทั่วโลกหันมาสนใจเรื่องน้ำท่วมใหญ่และความเสี่ยงของภัยที่จะเกิดขึ้น ทำให้ตลาดรีอินชัวเรอส์เกิดการเปลี่ยนแปลงอย่างมาก 
“ฉะนั้น ต่อไปเบี้ยประกันภัยต่อคงไม่ถูกและทำได้ไม่ง่ายเหมือนเดิมอีกแล้ว เพราะรีอินชัวเรอส์ต่างก็ระมัดระวังที่จะรับงานในไทยมากขึ้น และตลาดประกันภัยของไทยถึงอย่างไรก็ต้องพึ่งรีอินชัวเรอส์อยู่ดี ซึ่งเหตุการณ์น้ำท่วมใหญ่ในไทยอาจเกิดขึ้นอีกในรอบ 10 ปี ไม่ใช่รอบ 50 ปีก็ได้ ความเสี่ยงที่เกิดขึ้นจึงอยู่ที่ว่าใครมองเป็นอย่างไร มีกลไก มีแผนป้องกันไม่ให้เกิดเหตุการณ์ขึ้นมากน้อยแค่ไหน” นายอานนท์ กล่าว
นายอานนท์ กล่าวว่า แผนศึกษาและแบบจำลองดังกล่าวจะทำให้ค่าเบี้ยประกันภัยน้ำท่วมในไทยใกล้เคียงความเป็นจริงมากขึ้น เนื่องจากหากไทยยังมีความเสี่ยงสูง รีอินชัวเรอส์ก็ต้องตั้งเกณฑ์สำรองสูงตามไปด้วย ซึ่งตลาดในไทยก็ยังไม่ใหญ่พอที่จะสร้างแรงจูงใจ ยกเว้นได้เบี้ยราคาดีจริงๆ 
อย่างไรก็ตาม การจัดตั้งกองทุนภัยพิบัติขึ้นมาก็สามารถช่วยเรื่องงานประกันภัยต่อได้ระดับหนึ่ง และตลาดยังไปได้อยู่ ซึ่งตลาดประกันภัยในไทยมีด้วยกัน 3 กลุ่ม คือ กลุ่มที่มีบริษัทแม่ในต่างประเทศรองรับ พร้อมที่จะแข่งขันในตลาด โดยไม่ต้องกังวลเรื่องการหาประกันภัยต่อ ซึ่งได้เปรียบบริษัทประกันไทย 
สำหรับกลุ่มที่ 2 เป็นกลุ่มบริษัทของไทยที่ต้องรักษาส่วนแบ่งตลาดไว้และรองรับลูกค้าและความเสี่ยงภัยได้ระดับหนึ่ง ส่วนกลุ่มที่ 3 เป็นบริษัทของไทยที่มีข้อจำกัดเรื่องหาประกันภัยต่อไม่ได้ จึงต้องระมัดระวังตัวเองและแข่งขันไม่ได้
นายอานนท์ กล่าวว่า ส่วนแนวโน้มค่าเบี้ยและเงื่อนไขการรับประกันในปี 2556 คงจะมีความยืดหยุ่นมากกว่าปีนี้ ซึ่งต้องขึ้นอยู่กับการเจรจา เพราะดูแล้วเหตุการณ์น้ำท่วมคงดีกว่าปี 2554